Broj: 711-I-497-P-314-17/19-08-11

Zagreb, 1. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa** **dužnosnika Zvonka Škreblina, općinskog načelnika Općine Desinić**,na 37. sjednici, održanoj 1. veljače 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Zvonka Škreblina, općinskog načelnika Općine Desinić, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova upravljanja zadrugom Desiničanka Desinić, poljoprivredna zadruga.**
2. **Poziva se dužnosnik Zvonko Škreblin da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Uvidom u Registar dužnosnika utvrđeno je da je dužnosnik Zvonko Škreblin obnašao dužnost općinskog načelnika Općine Desinić u mandatu 2013. – 2017. te da istu dužnost obnaša i u aktualnom mandatu, počevši od 9. lipnja 2017.g.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Stoga je i Zvonko Škreblin povodom obnašanja gore navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je 24. srpnja 2017.g. zaprimilo anonimnu prijavu u kojoj se, između ostalog, navodi kako dužnosnik Zvonko Škreblin uz obnašanje dužnosti općinskog načelnika Općine Desinić obavlja i poslove upravitelja poljoprivredne zadruge Desiničanka. Prijava je zaprimljena u knjizi ulazne pošte Povjerenstva pod brojem: 711-U-4972-P-314/17-01-2.

Povjerenstvo je izvršilo uvid u Sudski registar Trgovačkog suda u Zagrebu te je utvrdilo da je pod MBS: 080384680 upisana zadruga Desiničanka Desinić, poljoprivredna zadruga, OIB: 16365810380. Kao osoba ovlaštena za zastupanje upisan je Zvonko Škreblin, upravitelj zadruge, zastupa zadrugu pojedinačno i samostalno.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 4. ZSSI-a propisano je da su poslovni subjekti, u smislu ZSSI-a, trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 9. stavkom 1. Zakona o zadrugama („Narodne novine“, broj 34/11, 125/13, 76/14, 114/18) propisano je da je zadruga osnovana trenutkom potpisa izjave osnivača o prihvaćanju pravila zadruge na osnivačkoj skupštini, dok svojstvo pravne osobe stječe upisom u sudski registar mjesno nadležnog trgovačkog suda. Člankom 27. i 28. istog Zakona propisano je da zadrugu predstavlja i zastupa upravitelj, koji vodi poslove zadruge, donosi opće i pojedinačne akte kojima se reguliraju prava i obveze radnika iz radnog odnosa u zadruzi te obavlja druge poslove utvrđene navedenim Zakonom i pravilima zadruge.

Povjerenstvo je izvršilo uvid u Pravila zadruge Desiničanka Desinić poljoprivredna zadruga od 27. ožujka 2012.g. te utvrdilo kako je člankom 26. propisano da Upravitelj zadruge vodi poslovanje zadruge. Poslovne odluke koje spadaju u djelokrug redovitog poslovanja donosi samostalno, a ako donosi odluku o poslu od velikog značaja za rentabilnost poslovanja i likvidnosti zadruge prije donošenja odluke mora zatražiti mišljenje skupštine.

Na temelju gore navedenog Povjerenstvo utvrđuje da su zadruge poslovni subjekti u smislu članka 4. stavka 4. ZSSI-a. Iz opisa poslova upravitelja zadruge, propisanih Zakonom o zadrugama, proizlazi da upravitelj obavlja poslove upravljanja zadrugom pa se obavljanje poslova upravitelja zadruge smatra poslovima upravljanja poslovnim subjektom u smislu članka 14. stavka 1. ZSSI-a.

Slijedom navedenog, navodi u prijavi koji se odnose na upravljanje zadrugom upućuju na povredu članka 14. stavka 1. ZSSI-a pa je Povjerenstvo donijelo odluku kao što je navedeno u točki I. izreke. Ostali navodi u prijavi nepotpuni su i neodređeni, a s obzirom da je prijava anonimna isti se ne mogu dopuniti.

U postupku pred Povjerenstvom potrebno je utvrditi vremensko razdoblje u kojem je dužnosnik Zvonko Škreblin, općinski načelnik Općine Desinić, istovremeno uz obnašanje navedene dužnosti obavljao i poslove upravljanja u zadruzi Desiničanka Desinić, poljoprivredna zadruga.

Poziva se dužnosnik Zvonko Škreblin da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu očitovanje u odnosu na razloge pokretanja ovog postupka. Prema potrebi, navedeni podaci zatražit će se i od nadležnih tijela u Republici Hrvatskoj.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Zvonko Škreblin, elektroničkom dostavom
2. Objava na internetskoj stranici Povjerenstva
3. Pismohrana